La V Marxa Solidària contra el Càncer supera els 6.000€ destinats a investigación
02 de març de 2020

L'Eliana va demostrar per cinqué any consecutiu el caràcter solidari que defineix als seus veïns i veïnes amb la Marxa Solidària contra el Càncer en superar el rècord dels 2.000 dorsals venuts i els 6.243€ recaptats, que es destinaran a projectes d'investigació.

En aquest 2020 la Plaça del País Valencià va viure un gran ambient festiu que va començar abans de l'eixida amb la pintada de mans solidàries en un mural preparat per a aquest esdeveniment amb el lema “Una Pas dóna Vida, Jo Si, l'Eliana contra el Càncer” i els exercicis d'estiraments a càrrec de l'equip d'activitats dirigides de l'Associació de Clubs Esportius de l'Eliana.

Una vegada conclosa la marxa urbana de 5 quilòmetres, l'alcalde, Salva Torrent, la regidora de Política Esportiva, Concha Montaner, el president de l'Associació de Clubs Esportius, Miguel Aliaga, i les representants de la Junta Local AECC l'Eliana, Gemma Ferri i Paqui Díaz, van fer lliurament del xec amb la recaptació a Javier Llombart, director del circuit RunCàncer i subdirector de la Junta Provincial. També es va reconéixer la vinculació dels centres educatius i dels establiments del municipi que han col•laborat de manera activa en amb la venda de dorsals solidaris.

“Tenim molt a celebrar en el dia de hui, hem aconseguit batre el rècord dels 2.000 dorsals, demostrant un any més que l'Eliana s'uneix a les causes solidàries. Hem pogut gaudir d'una jornada inoblidable i junts continuarem treballant per la investigació i la col•laboració amb l'Associació Espanyola contra el Càncer que fa una gran faena”, va destacar l'alcalde Salva Torrent.